ОТЧЕТ
ЗА ДЕЙНОСТТА НА ОБЩИНСКИ СЪВЕТ - КОТЕЛ И НЕГОВИТЕ КОМИСИИ

Настоящият отчет е изготвен на основание чл.27, ал.6 от ЗМСМА и обхваща периода от 01.01.2019 г. до 30.06.2019 г.
Относно дейността на Общински съвет - Котел: Общински съвет - Котел се състои от 21 общински съветници като през отчетния период е заседавал в непълен състав поради процедури, свързани с прекратяване пълномощията на общински съветници и полагане на клетва от новоизбрани такива.
За отчетния период Общински съвет-Котел е провел общо шест редовни заседания и две извънредни заседания. Заседанията са свикани и проведени съгласно разпоредбите на Закона за местното самоуправление и местната администрация (ЗМСМА) и Правилника за организацията и дейността на Общински съвет-Котел, неговите комисии и взаимодействието с общинската администрация (ПОДОСКНКВОА). Заседанията на Общински съвет - Котел са проведени на следните дати: 31.01.2019 г., 21.02.2019 г., 28.03.2019 г., 30.04.2019 г., 30.05.2019 г. и 27.06.2019 г., а на 29.05.2019 г. и 06.06.2019 г. са проведени извънредни заседания на съвета. 
	За периода, който отчитам по свиканите заседания на Общински съвет-Котел са внесени седем предложения като неотложни, по реда на чл.48, ал.7 във вр. с ал.8 от ПОДОСКНКВОА. Пет материала са внесени от кмета на Община Котел, един от Председателя на Общински съвет – Котел и един от г-н В. Василев общински съветник при Общински съвет – Котел.
За отчетния период Общински съвет - Котел е приел 105 решения. От тях 87 са приети въз основа на докладни записки/предложения, внесени от кмета на общината; 16 от решенията са приети въз основа на предложения, внесени от председателя на Общинския съвет; 2 от решенията са в резултат на предложения, внесени от общинските съветници: В. Василев и Р. Попова. Преобладават решения свързани с правомощията на ОбС по чл.21, ал.1, т.6, т.8, т.11 и т.23 от ЗМСМА. Приети са 41 (четиридесет и едно) решения свързани с придобиване, управление и разпореждане с общинско имущество; 12 (дванадесет) решения за създаване и одобряване на устройствени планове техните изменения за територията на общината при условията и реда на Закона за устройство на територията; 9 (девет) от решенията са свързани с изменения в годишния бюджет на общината, осъществяване на контрол и приемане на отчет за изпълнението му; 41 (четиридесет и едно) от решенията са свързани с решаване на други въпроси от местно значение, които не са от изключителната компетентност на други органи.
С Решение № 801/30.05.2019 г. на Общински съвет – Котел бе открита процедура за определяне на съдебни заседатели за Районен съд – Котел с мандат 2020 г. – 2024 г.
 На основание чл.140, ал.4 от Закона за публичните финанси и чл.49, ал.1 от Наредба за условията и реда за съставяне на тригодишна бюджетна прогноза за местните дейности и за съставяне, приемане, изпълнение и отчитане на бюджета на Община Котел, Председателят на Общински съвет – Котел организира публично обсъждане на годишния отчет за изпълнението на бюджета на Община Котел за 2018 г. На публичното обсъждане присъстваха кметът на Община Котел г-н К. Каранашев, г-жа Д. Адамова заместник-кмет на Община Котел, г-н Ш.Куванджъ, заместник-кмет на Община Котел, г-н Х. Карабекиров, секретар на Община Котел, общински съветници, кметове на населени места. Липсваше интерес от страна на местната общност. На обсъждането присъства оператор на кабелна телевизия-Котел, който засне и излъчи проведеното публично обсъждане на отчета за изпълнение на бюджета на Община Котел за 2018 г. 
С оглед правомощията на областния управител свързани с упражняването на контрол по законосъобразност на актовете на общинския съвет през периода, който отчитаме няма върнати за ново обсъждане решения на Общински съвет-Котел, нито оспорени пред Административен съд-Сливен.
На основание чл.45, ал.5 от Закона за местното самоуправление и местната администрация през периода, който отчитам няма върнати решения на Общински съвет- Котел за ново обсъждане от кметът на Община Котел.
По постъпила  жалба с наш вх. № 30-00-69 – 12.03.2019 г., внесена от „Рейсър Ауто“ ЕООД срещу чл.35, ал.1 и чл.48, ал.2 от Наредбата за управление на отпадъците на територията на Община Котел е образувано административно дело № 102/2019 год. по описа на Административен съд-Сливен.  С определение № 162 от 03.04.2019 г. Административен съд - Сливен оставя без разглеждане жалбата подадена от „Рейсър Ауто“ ЕООД против разпоредбите на чл.35, ал.1 и чл.48, ал.2 от Наредбата за управление на отпадъците на територията на Община Котел и прекратява производството по административно дело 102/2019 г. по описа на Административен съд -  Сливен. По-късно „Рейсър Ауто“ ЕООД внася нова жалба срещу чл.35, ал.1 и чл.48, ал.2 от Наредбата за управление на отпадъците на територията на Община Котел е образувано административно дело № 199/2019 г. по описа на Административен съд – Сливен, по което е постановено Решение № 155/09.07.2019г.
По повод надзора за законност: 
По протест с наш вх.№ 11-00-473/07.06.2019 г., внесен от прокурор в Окръжна прокуратура Сливен срещу чл.4, т.1, т.1.1, б. „б“ и чл.4, т.1, т1,2 от Наредбата за определяне размера на местните данъци в Община Котел е образувано  административно дело № 233/2019 год. по описа на Административен съд-Сливен.  
През отчетния период Общинският съвет не е приемал нови нормативни актове, приети са изменения и допълнения в действащи нормативни актове:
- Наредба за изменение и допълнение на Наредбата за определяне и администриране на местните такси и цени на услуги на Община Котел;
През отчетния период бяха приети, изменени и/или допълнени следните прогнози, планове, правила, анализи и програми: 
- Правилник за изменение и допълнение на Правилника за организацията и дейността на Общински съвет Котел, неговите комисии и взаимодействието му с общинската администрация;
	-   Общински план за младежта за 2019 г.;
	- Годишна програма за управление и разпореждане с имоти – общинска собственост на Община Котел за 2019 г.;
	- Годишна програма за развитие на читалищната дейност в Община Котел за 2019 г.;
	- Годишен план за действие по изпълнение на Общинска стратегия за развитие на социалните услуги (2016-2020) в Община Котел за 2020 г.;
	- Отчет за изпълнението на общинската програма за закрила на детето за 2018 г.;
	- Общинска програма за закрила на детето за 2019 г.
	Съгласно Правилника за организацията и дейността на Общински съвет-Котел, неговите комисии и взаимодействието с общинската администрация (ПОДОСКНКВОА) като консултативен орган към председателя на общинския съвет се създава Председателски съвет, в който участват председателя, зам. председателя на съвета, председателите на постоянните комисии, ръководителите на групи общински съветници. Тъй като Общински съвет - Котел няма заместник председател на съвета, не са образувани и групи общински съветници по смисъла на глава шеста от Правилника, председателският съвет заседава в състав председателя на Общински съвет - Котел и председателите на постоянните комисии. Председателският съвет за отчетния период е свикван на 09.05.2019 г. от председателя на Общински съвет – Котел.
Председателят на Общински съвет - Котел и общинските съветници се включваха в мероприятия, форуми, срещи, тържества и др. прояви в града, на областно и национално ниво, в благотворителни инициативи. Председателят на съвета провежда регулярно приемни и срещи с граждани, организации и институции, на които се поставят проблеми и се търсят пътища за решаването им. Неприложим е институтът на питанията от страна на общинските съветници, уреден в чл.76 от Правилника ни. През изминалия период не е отправяно питане до кмета на общината от общински съветници. За отчетния период в заседанията на общинския съвет и в работата на постоянните комисии не са участвали граждани, представители на граждански, неправителствени организации и др. В работата на общинския съвет по време на заседание участие вземат кметът на общината или неговите заместници. Слабо е присъствието на кметовете на кметства и кметски наместници в заседанията на съвета. 
По отношение на условията на работа на общинските съветници считам, че същите не са достатъчно добри. Заседанията на Общински съвет - Котел, а в по-голямата си част и тези на постоянните комисии се провеждат в ритуалната зала на общината, която е много влажно и студена почти през цялото време от годината. В качеството си на председател съм поставяла тези въпроси и проблеми на вниманието на общинското ръководство. Оборудването на залата – маси и столове е в компрометирано състояние. 
Присъствие на заседанията на Общински съвет - Котел: 
Общинските съветници присъстват на заседанията на общинския съвет и формират кворум необходим за законното провеждане на заседанията. През отчетния период Общински съвет-Котел няма непроведено заседание поради липса на кворум. За отчетния период няколко от общинските съветници са отсъствали от проведените общо осем заседания на съвета. Служител от звеното по чл.29а от ЗМСМА води тетрадка в която общинските съветници полагат подписи за всяко едно от проведените заседания. Въз основа на справката, направена от нея на долупосочените дати са отсъствали общинските съветници, както следва: 
На 31.01.2019 г.- редовно заседание на Общински съвет-Котел, не е присъствал г-н Т.Боянов и г-н М.Муртазов , които имат подадени писмени уведомления за наличие на уважителни причини;
На 21.02.2019 г.-редовно заседание на Общински съвет-Котел, не са присъствали г-н М.Муртазов, г-н Т. Боянов и т-н Н.Назифов, които имат подадени писмени уведомления за наличие на уважителни причини; 
На 28.03.2019 г.-редовно заседание на Общински съвет-Котел, не са присъствали г-н В.Мартинов, г-н И.Идриз, Н.Назифов и г-н Т.Боянов които имат подадени писмени уведомления за наличие на уважителни причини;
На 30.04.2019 г.- редовно заседание на Общински съвет-Котел, не е присъствал г-н Т.Боянов, който има подадено писмено уведомление за наличие на уважителни причини и г-н М.Муртазов и г-н Н.Назифов, които нямат подадено писменно уведомление за невъзможност да присъстват;
На 29.05.2019 г.-извънредно заседание на Общински съвет – Котел, не са присъствали г-н Н.Назифов, М.Муртазов и г-н Т. Боянов, които нямат подадени писмени уведомления за невъзможност да присъстват;
На 30.05.2019 г. - редовно заседание на Общински съвет – Котел, не са присъствали г-н В.Василев, г-н М.Муртазов и г-н Н.Назифов, които нямат подадено писменно уведомление за невъзможност да присъстват и г-н Т. Боянов, който има подадени писмени уведомления за наличие на уважителни причини;
На 06.06.2019 г. -извънредно заседание на Общински съвет – Котел, не са присъствали г-н К.Кьойбаши, г-н М.Гази, г-н М.Муртазов, г-н Н.Назифов и г-н Т.Боянов които нямат подадени писмени уведомления за наличие на уважителни причини;  
На 27.06.2019 г.-редовно заседание на Общински съвет-Котел, не е присъствал  г-н Н.Назифов, който няма подадено писмено уведомление за наличие на уважителни причини.
Следва да отбележа, че съгласно чл.30, ал.4, т.5 от ЗМСМА пълномощията на общинския съветник се прекратяват предсрочно когато общинският съветник без да е уведомил писмено председателя на общинския съвет за неучастието си в заседанието на съвета по уважителни причини-служебна ангажираност, отсъствие от страната, заболяване и др., не участва в три поредни или в общо пет заседания на общинския съвет през годината. На това основание, с писма с наши изх. №№ 06-СО-29/10.05.2019г. 06-СО-30/10.05.2019г. и 06-СО-31/10.05.2019г. съм внесла уведомления до Общинска избирателна комисия-Котел относно за трима общински съветници- Т. Боянов, Н. Назифов и М. Муртазов. 

На основание чл.30, ал.4, т.5 от Закона за местното самоуправление и местната администрация и Решение № 272/03.06.2019 г. на Общинска избирателна комисия – Котел, бяха прекратени предсрочно пълномощията на Т.Боянов и М.Муртазов, общински съветници в Общински съвет – Котел, издигнати от ПП ГЕРБ и са обявени за избрани следващите в листата, а именно Г. Ганев и Д. Коджаманов издигнати от ПП ГЕРБ.
На основание чл.30, ал.4, т.5 от Закона за местното самоуправление и местната администрация и Решение № 273/21.06.2019 г. на Общинска избирателна комисия – Котел, бяха прекратени предсрочно пълномощията на Н. Назифов, общински съветник в Общински съвет – Котел, издигнат от ПП ГЕРБ и е обявен за избран следващия в листата, а именно З. Петров издигнат от ПП ГЕРБ.
Поради изрично подаден писмен отказ от Д. Коджаманов за полагане на клетва, с Решение № 274/28.06.2019 г. Общинска избирателна комисия – Котел го заличава като общински съветник от листата на ПП ГЕРБ и обявява за избран следващия в листата, а именно Ц. Димитрова, издигната от ПП ГЕРБ.    
На основание чл.30, ал.4, т.13 от Закона за местното самоуправление и местната администрация и с Решение № 270/18.04.2019 г. на Общинска избирателна комисия – Котел, бяха прекратени предсрочно пълномощията на Е. Милева, като общински съветник от листата на коалиция ДПС – Народен съюз и обяви за избран за общински съветник в Общински съвет – Котел следващия в листата кандидат на коалиция ДПС – Народен съюз, а именно г-н Х. Башев.
В съответствие с реда, начина, сроковете и мястото, уредени в Правилника ни се публикуват поканите за заседанията на Общински съвет - Котел. Приетите от съвета актове в седмодневен срок се изпращат на кмета на общината, секретаря на общината, областния управител и районния прокурор на Районна прокуратура- Котел. Освен това те се разгласяват на населението на общината в седмодневен срок от приемането им чрез средствата за масово осведомяване - Общински радиовъзел, чрез интернет страницата на общината, като се публикуват в секцията „Общински съвет” и се поставят на информационното табло, намиращо се в непосредствена близост до сградата на общинската администрация. Заседанията на общински съвет са винаги публични, открити за медиите и обществеността. През отчитания период на някои от заседанията присъства оператор от местната кабелна телевизия, който заснема заседанието след което същото се излъчва. Кметът на общината все още не е представил пред общинския съвет програма за управление за срока на мандата си, съгласно чл. 44, ал.5 от ЗМСМА, не намира приложение и нормата на чл.44, ал.1, т.18 от ЗМСМА.
Относно дейността на комисиите при общински съвет-Котел: 
Съгласно чл.32, ал.1 от ПОДОСКНКВОА са създадени шест постоянни комисии по смисъла на чл.48, ал.1 от ЗМСМА. През периода, който отчитам всяка една от тях е провела по шест заседания. На заседанията на Постоянните комисии съветниците разглеждат и обсъждат внесените предложения/докладни записки, при заявено желание от тяхна страна присъстват вносителите или техни представители, а често когато е необходимо се канят служители от общинска администрация.
През отчитания период Общински съвет - Котел е адресат на писма, предложения, жалби, сигнали и др. материали. Същите в зависимост от естеството на изложеното в тях се разпределят от председателя на общинския съвет към компетентната постоянна комисия, а често и към повече от една комисия, които да се произнесат по тях. По много от постъпилите материали се изисква и становището на кмета на общината или се отправя препоръка/предложение до него относно процедирането им, а въз основа на някои от тях са правени и съответни предложения/докладни записки, процедирани по реда на ПОДОСКНКВОА. Най-голям е броят на постъпващите молби/заявления за отпускане на еднократна финансова помощ от граждани с различни проблеми-здравословни, социални, битови, финансови и др. Същите се разпределят по компетентност на съответните постоянни комисии, които след разглеждането им приключват с предложения, внесени в общинския съвет относно уважаването или неуважаването им.
Освен постоянните комисии, създадени на основание ЗМСМА с ПОДОСКНКВОА към Общински съвет - Котел е създадена и функционира и Постоянна комисия, създадена с Решение № 30/11.12.2015г. с правомощия по Закона за противодействие на корупцията и за отнемане на незаконно придобитото имущество. През отчетния период комисията не е провеждала заседания. 
Съгласно чл.170, ал.2 от Закона за изпълнение на наказанията и задържането под стража към общински съвет-Котел е създадена Наблюдателна комисия с три членен състав, която през отчитания период не е заседавала.
Трима от общинските съветници са членове и участват в заседанията на постоянната комисия за отпускане на еднократна финансова помощ. 
Във връзка с откритата процедура за определяне на съдебни заседатели за Районен съд – Котел с мандат 2020 г. – 2024 г. беше създадена времена комисия за провеждане на процедурата в състав: Председател Т. Врачев и членове И. Косто, Ш. Балканлъ, Д. Христев, Ж. Хъндърчева.
В качеството си на Председател на ОбС - Котел съм член на Национална асоциация на председателите на общински съвети в Република България и заместник-председател на Управителния съвет на Национална асоциация на председателите на общински съвети в Република България. В тази връзка вземам участие в провежданите заседания на Управителния и Контролния съвет на Асоциацията, както и в проведени работни срещи на ръководството на Национална асоциация на председателите на общински съвети в Република България в Народното събрание, с НСОРБ и с други институции. През отчетния период участвах в проведените заседания на УС и КС, в  работни срещи и др. на които се обсъждат въпроси свързани с ролята и мястото на местното самоуправление, взаимодействието на общинските съвети с областните администрации, контрол за законосъобразността на актовете на общинските съвети и др. теми.

